Source: https://www.zakonypreludi.sk/zz/1999-268
Timestamp: 2020-01-26 00:22:09+00:00

Document:
268/1999 Z. z. Vyhláška Ministerstva hospodárstva Slovenskej republiky, ktorou sa ustanovujú podrobnosti o opatreni... | Aktuálne znenie
268/1999 Z. z.
Vyhláška č. 268/1999 Z. z.Vyhláška Ministerstva hospodárstva Slovenskej republiky, ktorou sa ustanovujú podrobnosti o opatreniach pri stavoch núdze v plynárenstve
Platnosť od 28.10.1999 do31.05.2005
Účinnosť od 01.11.1999 do31.05.2005
Zrušený 206/2005 Z. z.
§ 2 - Činnosti zamedzujúce vzniku stavov núdze
§ 3 - Riešenie stavov núdze
§ 4 - Odberové stupne
§ 5 - Vykurovacie krivky
§ 6 - Vyhlasovanie a zrušovanie obmedzujúcich odberových stupňov, obmedzujúcich vykurovacích kriviek a havarijného odberového stupňa
§ 7 - Opatrenia na odstránenie následkov stavov núdze
Aktuálne znenie 01.11.1999 - 31.05.2005
ktorou sa ustanovujú podrobnosti o opatreniach pri stavoch núdze v plynárenstve
Ministerstvo hospodárstva Slovenskej republiky podľa § 11 ods. 7 zákona č. 70/1998 Z. z. o energetike a o zmene zákona č. 455/1991 Zb. o živnostenskom podnikaní (živnostenský zákon) v znení neskorších predpisov ustanovuje:
Vyhláška ustanovuje obmedzujúce opatrenia pri riešení stavov núdze v zásobovaní zemným plynom a pri činnostiach zamedzujúcich ich vzniku, ako aj opatrenia pri odstraňovaní následkov stavov núdze v plynárenskej sústave.
Činnosti zamedzujúce vzniku stavov núdze
V záujme činností zamedzujúcich vzniku stavov núdze sa rieši rozdiel medzi zdrojmi plynu a spotrebou plynu obmedzovaním spotreby odberateľov plynu1) (ďalej len „odberateľ“) uplatnením obmedzujúcich odberových stupňov a obmedzujúcich vykurovacích kriviek v súlade s dohodnutými zmluvami o dodávke plynu.
Riešenie stavov núdze
Stavy núdze sa riešia odstraňovaním existujúceho rozdielu medzi dodávkovými možnosťami zo zdrojov plynu a zmluvnými nárokmi odberateľov, a to
a) obmedzovaním spotreby odberateľov uplatnením obmedzujúcich odberových stupňov a obmedzujúcich vykurovacích kriviek podľa uzavretých zmlúv o dodávke plynu,
b) prerušením dodávok plynu pre veľkoodberateľov, stredných odberateľov a maloodberateľov a
c) obmedzením dodávok plynu pre domácnosti.
Odberové stupne
(1) Základným odberovým stupňom je odberový stupeň č. 3, podľa ktorého sa dodávka plynu uskutočňuje v plnom rozsahu podľa množstva dohodnutého v zmluve o dodávke plynu.
(2) Obmedzujúce odberové stupne sú odvodené od základného odberového stupňa č. 3 a predstavujú denné percentuálne zníženie množstva plynu dohodnuté v zmluve o dodávke plynu oproti dohodnutému odberovému diagramu.
(3) Obmedzujúcimi odberovými stupňami sú:
a) odberový stupeň č. 5, ktorým sa dodávka plynu pre veľkoodberateľov znižuje pod hodnotu základného odberového stupňa dohodnutého v odberovom diagrame,
b) odberový stupeň č. 7, ktorým sa dodávka plynu pre veľkoodberateľov znižuje pod hodnotu odberového stupňa č. 5, avšak nad hodnotu bezpečnostného a technologického minima,
c) odberový stupeň č. 8, ktorým sa dodávka plynu znižuje pre stredných odberateľov a pre veľkoodberateľov technologického charakteru na bezpečnostné a technologické minimum, t. j. na hodnotu nevyhnutnú na zaistenie bezpečnosti výrobných zariadení a obsluhy a na zamedzenie vzniku škôd, a
d) odberové stupne č. 4 a 6, ktorými sa dodávka plynu znižuje pod hodnoty uvedené v odberovom diagrame, avšak nad hodnotu bezpečnostného a technologického minima; uvedené odberové stupne sa v zmluve o dodávke plynu dohodnú so skupinou odberateľov, ktorí majú dvojpalivový alebo viacpalivový systém (vybraná skupina odberateľov).
(4) Havarijným odberovým stupňom je stupeň č. 10; pri jeho vyhlásení sa preruší dodávka plynu všetkým odberateľom.
Vykurovacie krivky
(1) Základná vykurovacia krivka je prvá vykurovacia krivka, pri ktorej sa dodávka plynu na vykurovanie objektov zabezpečuje bez obmedzenia, t. j. v plnom rozsahu podľa množstva dohodnutého v zmluve o dodávke plynu.
(2) Obmedzujúce vykurovacie krivky sú odvodené od základnej vykurovacej krivky a predstavujú zníženie denného množstva dodávaného plynu oproti základnej, prvej vykurovacej krivke.
(3) Obmedzujúcimi vykurovacími krivkami sú:
a) druhá vykurovacia krivka, pri ktorej sa dodávka plynu a odber plynu na vykurovanie znižujú, ak ide o určené skupiny veľkoodberateľov,
b) tretia vykurovacia krivka, pri ktorej sa dodávka plynu a odber plynu znižujú na zmluvne dohodnutú úroveň bezpečnostnej a technologickej minimálnej teploty vo vykurovaných priestoroch.
Vyhlasovanie a zrušovanie obmedzujúcich odberových stupňov, obmedzujúcich vykurovacích kriviek a havarijného odberového stupňa
(1) Vyhlasovanie obmedzujúcich odberových stupňov, obmedzujúcich vykurovacích kriviek a havarijného odberového stupňa pri riešení stavov núdze v zásobovaní zemným plynom a pri činnostiach zamedzujúcich ich vzniku Slovenským plynárenským dispečingom sa uskutočňuje prostredníctvom Slovenského rozhlasu alebo prostredníctvom ďalších masovokomunikačných prostriedkov.
(2) Zrušovanie obmedzujúcich odberových stupňov, obmedzujúcich vykurovacích kriviek a havarijného odberového stupňa sa uskutočňuje vyhlásením základného odberového stupňa a základnej vykurovacej krivky Slovenským plynárenským dispečingom.
Opatrenia na odstránenie následkov stavov núdze
Pri odstraňovaní následkov stavov núdze postupujú dodávatelia plynu podľa schválených havarijných plánov, konkrétnej situácie v plynárenskej sústave a podľa pokynov Slovenského plynárenského dispečingu.
1) § 9 ods. 1 písm. b) zákona č. 70/1998 Z. z. o energetike a o zmene zákona č. 455/1991 Zb. o živnostenskom podnikaní (živnostenský zákon) v znení neskorších predpisov.

References: § 2

§ 3

§ 4

§ 5

§ 6

§ 7
 § 11
 § 9